b'\n_START_ARTICLE_\nT\xc3\xbanel del Cad\xc3\xad\n_START_SECTION_\nConstrucci\xc3\xb3\n_START_PARAGRAPH_\nLes obres de la galeria de reconeixement comen\xc3\xa7aren el 1978 i el t\xc3\xbanel, amb els seus accessos de Bag\xc3\xa0 a Bellver de Cerdanya i ramal a Alp, fou inaugurat el dia 29 d\'octubre de 1984. L\'explotaci\xc3\xb3 \xc3\xa9s en r\xc3\xa8gim de peatge. Ultra afavorir les comunicacions entre el Bergued\xc3\xa0 i la Baixa Cerdanya ha obert l\'eix del Llobregat cap a la Seu d\'Urgell, Andorra i Fran\xc3\xa7a i ha donat una nova sortida de Catalunya cap a Europa refor\xc3\xa7ant l\'itinerari m\xc3\xa9s directe Barcelona-Tolosa-Par\xc3\xads que segueix la ruta europea E-9 a trav\xc3\xa9s del proper t\xc3\xbanel del Pimorent. La idea inicial i la promoci\xc3\xb3 del projecte foren obra d\'Andreu Claret; la realitzaci\xc3\xb3 t\xc3\xa8cnica la port\xc3\xa0 a terme Albert Serratosa i Palet.\n_START_SECTION_\nEmpreses concession\xc3\xa0ries\n_START_PARAGRAPH_\nAl 1973, la concessi\xc3\xb3 fou atorgada a "Promociones Pirinaicas, S.A.", posteriorment "T\xc3\xbanel del Cad\xc3\xad, Concession\xc3\xa0ria de l\'Estat, S.A.", per a la construcci\xc3\xb3, conservaci\xc3\xb3 i explotaci\xc3\xb3 d\'un t\xc3\xbanel a trav\xc3\xa9s de la Serra del Cad\xc3\xad, que complet\xc3\xa0 la carretera C-1411 de Manresa a Bellver (actual C-16 "Eix del Llobregat")._NEWLINE_L\'empresa que la gestionava TUNEL DEL CAD\xc3\x8d S.A.C, era participada per la Generalitat de Catalunya i la Diputaci\xc3\xb3 de Barcelona entre altres. Aquesta empresa es va dissoldre el desembre de 2012, quan el Departament d\'Economia i Coneixement de la Generalitat de Catalunya i la societat T\xc3\xbanels de Barcelona i Cad\xc3\xad, Concession\xc3\xa0ria de la Generalitat de Catalunya SA, van tancar l\'acord per a la gesti\xc3\xb3 de la conservaci\xc3\xb3 i l\'explotaci\xc3\xb3 dels t\xc3\xbanels de Vallvidrera i del Cad\xc3\xad durant un per\xc3\xadode de 25 anys. A m\xc3\xa9s, amb la cessi\xc3\xb3 de l\'explotaci\xc3\xb3 es van dissoldre dues empreses p\xc3\xbabliques, Tabasa i T\xc3\xbanel del Cad\xc3\xad.\n_START_SECTION_\nEl T\xc3\xbanel i el turisme\n_START_PARAGRAPH_\nLa millora de l\'Eix del Llobregat i l\'obertura del t\xc3\xbanel del cadi, va permetre la millora del turisme de muntanya gr\xc3\xa0cies a una millor accessibilitat per l\'aglomeraci\xc3\xb3 metropolitana de Barcelona, que \xc3\xa9s on es produeix una major demanda d\'aquesta activitat.'